Ritratt: mill-arkivji  Mil-lum fl-3.05pm fuq TVM se jixxandar l-ewwel episodju tas-serje Wirt li kien inħadem fl-1989 f'okkażjoni taċ-ċelebrazzjonijiet tal-25 sena ta' Malta Indipendenti. Wirt jiddeskrivi l-ġrajja mqanqla li għaddiet minnha l-familja Fremaux, familja għanja fejn għall-omm u għall-bint, iż-żmien ikun bħal donnu wieqaf u minkejja l-kalma esterna, il-familja tkun għaddejja minn taqlib emozzjonali. Din il-kalma qiegħda tiġi mqabbla parallelarment ma' dik ta' Malta fil- bidu tas-seklu 20, fejn iċ-ċittadin beda jduq ideat ġodda li kellhom iwassluh biex jibda jieħu d-deċiżjonijiet f'idejh u ma jibqax iżjed taħt il-ħakma kolonjali. Elda Fremaux hi mara sinjura u tgħix ma' ommha, is-Sa Karm. Naraw kif Elda flimkien ma' bintha Marika jkunu mistiedna għall-ikel għand il-Gvernatur. Aqra wkoll: Wirt se jerġa' jixxandar fuq it-TV Is-Sur Alfons Camilleri, li huwa ħabib antik ta' Elda, ikun ilu żmien, jekk mhux snin jitlobha biex tiżżewġu. Alfons jieħu ħsieb l-istedina għand il-Gvernatur biex Elda tkun tista' tgħinu fin-negozju u fl-istess waqt, Alfons ikun qabad ħbiberija ma' Nina l-kantanta tat-Tabarin. Pietru huwa dak il- bniedem li jieħu ħsieb l-oqsma tad-dar u joġġezzjona bil-wisq li t-tifel tiegħu, Neriku qiegħed iqatta' wisq ħin ma' Marika. Neriku flimkien ma' sieħbu Ġakbu, huma studenti tas-sur Tonin, professur li qiegħed jitlob riforma sħiħa fil-pajjiż. Fil-palazz tal-Gvernatur, Elda tiltaqa' ma' Klara li tkun ġiet mill-Italja u turi li taf bosta affarijiet fuqha. Neriku u Ġakbu jlaqqtu xebgħa u Ġakbu jweġġa' serjament. It-tifla ta' Elda tkun ilha titħasseb dwar missierha, l-aktar meta ssir taf li Pietru u ommha huma midħla ta' xulxin. Ritratt: Arkivji Karmen Azzopardi, Manuel Cauchi, Ethel Farrugia, Antoinette Soler, Mario Attard, Veronica Borg, Monica Attard, Tony Ellul, Godwin Scerri, Michael Sciortino, Mario Micallef, Lina Galea Cumbo, Ines Farrugia, Hubert Puglisevich, Narcy Calamatta u Lino Grech huma fost l-atturi li se nkunu qed nerġgħu naraw f'din il-produzzjoni li kellha direzzjoni artistika ta' Lino Farrugia u direzzjoni televiżiva ta' Lino Giuliano. Il-produzzjoni eżekuttiva kienet ta' Karmen Azzopardi, filwaqt li l-mużika tal-ftuħ u tal-għeluq kienet ta' Toni Sant. Il-kitba u d-direzzjoni artistika ta' Wirt kienet ta' Lino Farrugia. Tkellimna ma' Lino Farrugia… Ritratti: "B'Wirt il-ħolma tiegħi kienet saret realtà" – Lino Farrugia